Document ID: 32012D0130

DECIZIA CONSILIULUI
din 3 octombrie 2011
privind aprobarea, în numele Uniunii Europene, a Convenției privind conservarea și gestionarea resurselor piscicole în marea liberă a Pacificului de Sud
(2012/130/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (6) litera (a),
având în vedere propunerea Comisiei Europene,
având în vedere aprobarea Parlamentului European (1),
întrucât:
(1)
Uniunea are competența de a adopta măsuri pentru conservarea resurselor biologice marine în cadrul politicii comune în domeniul pescuitului și de a încheia acorduri cu țări terțe și cu organizații internaționale.
(2)
În temeiul Deciziei 98/392/CE a Consiliului (2), Uniunea este parte contractantă la Convenția Organizației Națiunilor Unite privind dreptul mării din 10 decembrie 1982, care impune tuturor membrilor comunității internaționale să coopereze în vederea conservării și gestionării resurselor biologice ale mării.
(3)
În temeiul Deciziei 98/414/CE a Consiliului (3), Uniunea este parte contractantă la Acordul pentru punerea în aplicare a dispozițiilor Convenției Organizației Națiunilor Unite privind dreptul mării din 10 decembrie 1982 pentru conservarea și gestionarea populațiilor transzonale de pești și a stocurilor de pești mari migratori.
(4)
La 17 aprilie 2007, Consiliul a autorizat Comisia să negocieze, în numele Comunității, o convenție privind Organizația regională de gestionare a pescuitului în Pacificul de Sud pentru resursele piscicole care nu erau încă reglementate de o organizație regională de gestionare a pescuitului existentă.
(5)
Negocierile s-au încheiat cu succes la 14 noiembrie 2009 la Auckland, Noua Zeelandă, prin adoptarea unui proiect de text al Convenției privind conservarea și gestionarea resurselor piscicole în marea liberă a Pacificului de Sud (denumită în continuare „convenția”) care, în temeiul articolului 36 alineatul (1), este deschisă spre semnare pentru o perioadă de 12 luni începând cu 1 februarie 2010. Convenția a fost semnată în numele Uniunii la 26 iulie 2010, sub rezerva încheierii sale, în conformitate cu Decizia 2011/189/UE a Consiliului (4).
(6)
Obiectivul convenției constă în asigurarea conservării pe termen lung și a utilizării sustenabile a resurselor piscicole din zona convenției prin punerea în aplicare eficientă a acesteia.
(7)
Având în vedere că există nave aflate sub pavilioane ale statelor membre ale Uniunii care pescuiesc în zona convenției, este în interesul Uniunii să joace un rol concret în procesul de punere în aplicare a convenției.
(8)
Prin urmare, convenția ar trebui aprobată,
ADOPTĂ PREZENTA DECIZIE:
Articolul 1
Prin prezenta decizie se aprobă, în numele Uniunii Europene, Convenția privind conservarea și gestionarea resurselor piscicole în marea liberă a Pacificului de Sud (denumită în continuare „convenția”).
Textul convenției este atașat la prezenta decizie.
Articolul 2
Președintele Consiliului este autorizat prin prezenta decizie să desemneze persoana împuternicită sau persoanele împuternicite să depună, în numele Uniunii, instrumentul de aprobare pe lângă guvernul Noii Zeelande, care este depozitarul convenției în conformitate cu articolul 36 alineatul (3) din convenție (5).
Articolul 3
Prezenta decizie intră în vigoare la data adoptării.
Adoptată la Bruxelles, 3 octombrie 2011.

Labels: 11
19
5
20
6